Ди щIыналъэм и тхыдэм траухуэ
«Россия К» телеканалым и лэжьакIуэ гупым Къэбэрдей-Балъкъэрым щытрах «Искатели» циклым щыщ зи чэзу программэр. Фильмым лъабжьэ хуэхъуащ Налшык къалэм и лъахэхутэхэу, къэхутакIуэхэу Котляровхэ Мариерэ Викторрэ я «Ключи от тайн мира мёртвых. Что искали гитлеровцы в горах Кабардино-Балкарии», «Мистический Кавказ. В роли охотников за тайнами «Аненербе» тхылъхэм я теплъэгъуэ-хэр.
НэгъуэщI телеканалхэм къащхьэщыкIыу «Россия К»-м къэхъугъэ телъыджэ нэпцIхэм зэман тригъэкIуадэркъым, «Искатели» нэтыныр зыгъэхьэзырхэми шыпсэхэм зыдрагъэхьэхыркъым. Урысеймрэ хамэ къэралхэмрэ къыщыхъуа, мыхьэнэшхуэ зиIэ Iуэхугъуэхэм, тхыдэм зэрытеухуарщ телевиде-нэм и программэ нэхъ щIэщыгъуэхэм ящыщу ар къыщIалъытэр.
Нэтыным еплъхэм гъэщIэгъуэн ящыхъунущ Къэбэрдей-Балъкъэрым и бгылъэ щIыпIэхэм нэмыцэ зэрыпхъуакIуэхэм къыщалъыхъуам, «Аненербе» зэгухьэныгъэм щыщхэм къалэн зыщащIыжам, Iуащхьэмахуэ лъапэ щыIэ «Нэмыцэ кхъухьлъатэтIысыпIэ» щIыпIэм щIихъумэ щэхухэм теухуа упщIэ- хэм я жэуапхэр.
Нартан, Зеикъуэ къуажэхэм, Котляровхэ Мариерэ Викторрэ я тхылъ тедзапIэм нэтынхэр щытрахащ. Зеикъуэ ищхьэIуэкIэ щыIэ, метр 80 зи кууагъ шахтэ-бгъуэнщIагъым телевиденэм и лэжьакIуэхэр ехри цIыхухэм «Нартхэм я кхъэ» зыфIаща кхъэлъахэм кIуащ. Иджыпсту Iуащхьэмахуэ лъапэ щыIэхэщ, «Нэмыцэ кхъухьлъатэтIысыпIэ» щIыпIэм деж нэтынхэр щытрах.
Фигу къэдгъэкIыжынщи, Урысейм и телеканал нэхъыщхьэхэм къэхутакIуэхэу Котляровхэ Мариерэ Викторрэ я тхыгъэхэм нэхъапэми зыхуагъэзащ. Къапщтэмэ, «РЕН ТВ»-м нэтын зыбжанэ трихащ «Тайны мира с Анной Чапман» циклым хыхьэу. Апхуэдэу «НТВ» телеканалыр а лэжьыгъэм щытепсэлъыхьащ «Военная тайна с Игорем Прокопенко» циклым. Мызэ-мытIэу телевиденэм къита «Тайна нацистского аэродрома» документальнэ фильмыр «Звезда»-м игъэхьэзыращ.
«Искатели» циклым щыщу «Россия К»-м щагъэхьэзыр нэтыныр мы гъэмахуэм къагъэлъэгъуэнущ.
БЖЬЫХЬЭЛI Розэ.
